Флотила Севера одређена за форсирање улаза у Мисисипи под командом Дејвида Ферегата стигла је 18. марта пред ушће Мисисипија и сјединила се са флотилом бомбарди. Операција форсирања улаза у Мисисипи почела је 24. априла после вишедневног бомбардовања улазних форова. Њу Орлеанс, највећи град и лука Конфедерације, предао се без борбе 1. маја 1862. Због недовољних снага копнене војске и немогућности да добије појачања, Ферегат није успео да успостави контролу над средњим током Мисисипија до краја 1862. Блокадна и оперативна флота Севера водиле су у току године успешна дејства на обалама Мексичког залива, потпомагале при освајању подручја на југу Лујзијане, у операцијама против лука и залива сецесиониста на обалама Атлантског океана, и обезбедиле трупама копнене војске да дејствују у позадини сецесиониста у Северној Каролини.